钦定古今图书集成/明伦汇编/官常典/第729卷 > 陆秀夫
## 钦定古今图书集成/明伦汇编/官常典/第729卷 > 陆秀夫

按《宋史忠义传》：“秀夫字君实，楚州盐城人。生三岁，其
父徙家镇江。稍长，从其乡人孟先生学。孟之徒恒百
馀，独指秀夫曰：‘此非凡儿也’。景定元年，登进士第。李
庭芝镇淮南，闻其名，辟至幕中。时天下称得士多者，
以淮南为第一，号小朝廷。秀夫才思清丽，一时文人
少能及之。性沈静，不苟求人知，每僚吏至，阁宾主交”
懽，秀夫独敛焉无一语。或时宴集府中，坐尊俎间，矜
庄终日，未尝少有希合。至察其事皆治，庭芝益器之，
虽改官不使去。已，就幕，三迁至主管机宜文字。咸淳
十年，庭芝制置淮东，擢参议官。德祐元年，边事急，诸
僚属多亡者，惟秀夫数人不去。庭芝上其名，除司农
寺丞，累擢至宗正少卿兼权起居舍人。二年正月，以
礼部侍郎使军前请和，不就而反。二王走温州，秀夫
与苏刘义追从使人召陈宜中、张世杰等，皆至，遂相
与立益王于福州。进端明殿学士、签书枢密院事。宜
中以秀夫久在兵间，知军务，每事咨访始行，秀夫亦
悉心赞之，无不自尽。旋与宜中议不合，宜中使言者
劾罢之。张世杰让宜中曰：“此如何时动以台谏论人？”
宜中皇恐，亟召秀夫还。时君臣播越海滨，庶事疏略，
杨太妃垂帘与群臣语，犹自称奴。每时节朝会，秀夫
俨然正笏，立如治朝。或时在行，中凄然泣下，以朝衣
拭泪，衣尽浥，左右无不悲动者。属井澳风，王以惊疾
殂，群臣皆欲散去。秀夫曰：“度宗皇帝一子尚在，将焉
置之？古人有以一旅一成中兴者，今百官有司皆具
士卒数万，天若未欲绝宋，此岂不可为国邪？”乃与众
共立卫王。时陈宜中往占城，与世杰不协，屡召不至，
乃以秀夫为左丞相，与世杰共秉政。时世杰驻兵厓
山，秀夫外筹军旅，内调工役，凡有所述作，又尽出其
手，虽匆遽流离中，犹日书《大学章句》以劝讲。至元十
六年二月，厓山破，秀夫走卫王舟，而世杰、刘义各断
维去。秀夫度不可脱，乃杖剑驱妻子入海，即负王赴
海死，年四十四。